गर्भपात के बाद भी कस्टमर से मिलने को मजबूर, HIV पॉजिटिव निकलने का डर सताता
Delhi Red Light Area Sex Workers Health and Utkarsh Government Primary School Building सेक्स वर्कर शम्मी (बदला हुआ नाम) यहां इलाज कराने आई हैं जो पिछले तीन सप्ताह से खांसी से परेशान हैं और यहीं के डॉक्टरों से अपना इलाज करा रही हैं।
दिल्ली का रेड लाइट एरिया जिसका पुराना नाम ‘जीबी रोड’ था, आज श्रद्धानंद मार्ग कहा जाता है। रविवार का दिन है सड़क पर ज्यादा चहल-पहल नहीं दिख रही। पिंक पुलिस चौकी के बगल में ही ‘उत्कर्ष’ लिखा एक बोर्ड नजर आता है।
‘उत्कर्ष’ का यह बोर्ड एक बंद सरकारी प्राइमरी स्कूल की बिल्डिंग पर लगा है। अंदर जाने पर एक तरफ कमरों की कतार और दूसरी तरफ लंबा गलियारा है। इन कमरों में सिर्फ रविवार को हेल्थ क्लीनिक चलता है जो खासतौर पर सेक्स वर्कर्स के लिए खोला गया है।
दोपहर के 12 बज रहे हैं, 15-20 सेक्स वर्कर इलाज कराने पहुंची हैं। ये सभी सेक्स वर्कर जीबी रोड के कोठों पर रहती हैं और किसी न किसी बीमारी से जूझ रहीं हैं। इस क्लीनिक में इनका मुफ्त इलाज होता है।
इस क्लीनिक को सेवा भारती, सर गंगाराम अस्पताल और नेशनल मेडिको ऑर्गनाइजेशन की ओर से चलाया जा रहा है। दिल्ली में सेक्स वर्करों के लिए चलने वाला यह पहला क्लीनिक है।
खबर में आगे बढ़ने से पहले एक पोल में अपनी राय साझा करते चलें-
न आधार, न पहचान पत्र, इसलिए इलाज कराने में आती मुश्किल
सेक्स वर्कर शम्मी (बदला हुआ नाम) यहां इलाज कराने आई हैं जो पिछले तीन सप्ताह से खांसी से परेशान हैं और यहीं के डॉक्टरों से अपना इलाज करा रही हैं। छोटे कद की मेहरू 15 साल से जीबी के रोड के कोठे पर रह रही हैं और खून की कमी और कमजोरी से जूझ रही हैं। आंखें पीली पड़ गई हैं। विटामिन की गोलियां मिल जाए, इसलिए क्लीनिक आई हैं।
सवाल यह उठता है कि शम्मी और मेहरू इस साप्ताहिक क्लीनिक में ही इलाज कराने क्यों आती हैं? क्यों वे दिल्ली के किसी सरकारी अस्पताल में इलाज कराने से बचती हैं? इनकी मजबूरी यह है कि ये जिस किसी भी सरकारी अस्पताल में इलाज के लिए जाएंगी तो इनसे आधार कार्ड और पहचान पत्र मांगा जाएगा, जो इनके पास नहीं है। शम्मी और मेहरू बात करने में भी हिचकिचाती हैं क्योंकि उन्हें दलालों का डर है कि कहीं अखबारों में उनके नाम आने से उनका धंधा चौपट न हो जाए।
शम्मी और मेहरू जैसी देशभर में 8 लाख से अधिक सेक्स वर्कर्स हैं जो कई बीमारियों से जूझ रही हैं। ये महिलाएं अधिकतर जेनिटल ट्रैक्ट इंफेक्शन (GTI) से जूझ रही हैं। कई एसटीडी (सेक्शुअली ट्रांसमिटेड डिजीज) और HIV पॉजिटिव हैं। किसी को हेपेटाइटिस, टीबी (ट्यूबरक्लोसिस) तो किसी को ब्रॉन्किअल अस्थमा और कैंसर तक है। इस सबके बावजूद उनका काम ज्यों का त्यों चल रहा है।
पांच बार अबॉर्शन करा चुकी, बेटे को नहीं पता मां कैसे घर चलाती है
शम्मी मैसूर की रहने वाली हैं। 10 साल पहले मां-बाप से बुरी तरह पिटने के बाद उन्होंने घर छोड़ा। दिल्ली आई तो तीन दिनों तक भूखी रहीं। तब एक ब्रिज के नीचे किसी ने खाना दिया और बदले में उसने अपनी जिस्म की भूख मिटाई और शम्मी वेश्यावृत्ति में उतर गई। अब कई बार वह एक दिन में अपना शरीर 10 ग्राहकों तक को बेचकर अपना और अपने बच्चे का पेट भरती है।
उनका बेटा चार साल का है। बेटे को इस गंदगी से दूर रखने के लिए और बेहतर जिंदगी देने के लिए वह गाजियाबाद में रहती हैं। जीबी रोड के कोठे में कुछ दिन गुजार कर, पैसे कमाकर वापस गाजियाबाद लौट जाती हैं। जितने दिन कोठे पर रहना होता है, उसका किराया भी दलालों को देना पड़ता है। उनके बेटे को नहीं पता कि मां की कमाई का जरिया क्या है।
शम्मी अब तक पांच बार अपना अबॉर्शन करा चुकी हैं। पीरियड्स नहीं आने पर वह बिना देरी किए अबॉर्शन पिल्स खा लेती है। इसका उसकी सेहत पर बुरा असर पड़ा है। इलाज के लिए वह इसी क्लीनिक में आती है।
सोशल वर्कर वंदना वत्स शम्मी को चार साल से जानती हैं। जब भी शम्मी को किसी तरह की परेशानी होती है वो तत्काल वंदना को फोन करती है। दिल्ली के कनॉट पैलेस में ‘आद्या फाउंडेशन’ की फाउंडर वंदना वत्स कहती हैं कि शम्मी को जब भी आयरन, विटामिन की गोलियां या सैनिटरी नैपकिन की जरूरत होती है वह मेरे पास ही आती हैं। मैं अपनी संस्था के जरिए इन सेक्स वर्कर्स की हेल्थ के लिए काम कर रही हूं।
अबॉर्शन की वजह से सेक्स वर्कर्स की जान ज्यादा जाती है 
‘द लैंसेट’ पत्रिका में छपी रिपोर्ट ‘काॅजेज ऑफ मोर्टेलिटी अमंग फीमेल सेक्स वर्कर्स’ में बताया गया है कि अबॉर्शन सेक्स वर्करों की मृत्यु के पीछे बड़ा कारण है। 2014 से 2019 के बीच आठ देशों की 2112 फीमेल सेक्स वर्करों की मृत्यु हुई जिसमें 750 की जान अबॉर्शन के कारण गई। इनमें आधे से अधिक मौतें 2019 में हुईं, एक तिहाई सेक्स वर्कर्स की मृत्यु 2018 में हुई और शेष की 2014 से 2017 के बीच जान गई।
यह रिसर्च भारत, ब्राजील, अंगोला, साउथ अफ्रीका, इंडोनेशिया, केन्या, नाइजीरिया और डेमोक्रेटिक रिपब्लिक ऑफ कांगो में की गई। इस रिपोर्ट में बताया गया कि 20 से 29 साल की उम्र की इन महिलाओं में मृत्यु की सबसे बड़ी वजह अबॉर्शन रही।
अबॉर्शन के एक-दो दिन बाद ही कस्टमर से मिलने को मजबूर 
वंदना वत्स बताती हैं कि शायद ही कोई सेक्स वर्कर सर्जिकल अबॉर्शन के लिए अस्पताल जाती है। वे या तो गर्भनिरोधक दवाएं खा लेती हैं या जड़ी-बूटी का इस्तेमाल कर गर्भ गिरा देती हैं। अबॉर्शन के कुछ दिनों बाद (कभी-कभी कुछ घंटों बाद ही) ही वो वापस कस्टमर के साथ वक्त गुजारने के लिए तैयार हो जाती हैं।
दिल्ली स्थित सर गंगाराम हॉस्पिटल में ओब्सट्रेशियन एंड गाइनी की सीनियर कंसल्टेंट डॉ. श्वेता मित्तल बताती हैं कि आमतौर पर अबॉर्शन के महीने भर बाद तक संबंध बनाना सेहत के लिए अच्छा नहीं होता। प्रेग्नेंसी की वजह से यूट्रस का साइज बड़ा होता है। अबॉर्शन होने के महीने भर बाद भी यूट्रस पहले की स्थिति में नहीं आ पाता।
अगर अबॉर्शन के एक-दो दिनों बाद ही कोई संबंंध बनाता है तो इन्फेक्शन का खतरा बढ़ जाता है। शरीर पहले से कमजोर होता है और संबंध बनाने की वजह से ज्यादा ब्लीडिंग सेहत के लिए खतरा बन जाती है। सेक्स वर्कर चूंकि कई लोगों से संबंध बनाती हैं इसलिए उनमें रिस्क अधिक होता है।
HIV पॉजिटिव निकलने के डर से अस्पताल नहीं जातीं
डॉ. श्वेता मित्तल जीबी रोड में खुले क्लीनिक में सेक्स वर्करों का इलाज करती हैं। डॉ. श्वेता बताती हैं कि अधिकतर सेक्स वर्कर प्रोटेक्शन न लेने के लिए मजबूर की जाती हैं। इसके चलते वे प्रेग्नेंट होती हैं, बार-बार अबॉर्शन कराती हैं और उनके HIV पॉजिटिव होने का खतरा हमेशा बना रहता है।
पहले से ही कई तरह के इन्फेक्शन से जूझ रही सेक्स वर्करों को बच्चे के जन्म के समय कई तरह के कॉम्प्लिकेशंस भी होते हैं। लेबर पेन के दौरान और डिलीवरी के समय उन्हें कोई सुविधा नहीं मिलती। अस्पताल जाने का उन्हें खौफ होता है और उससे भी बड़ा डर एचआईवी के निकलने का होता है।
कहीं कमाई न कम हो जाए, इन्फेक्शन को इग्नोर करती हैं 
दिल्ली के जीबी रोड जैसा ही हाल देश में दूसरे रेड लाइट इलाकों का भी है। इन सभी सेक्स वर्कर्स के लिए प्राइवेट अस्पतालों में इलाज का खर्च उठाना संभव नहीं और सरकारी अस्पतालों में भी इनकी पहचान खुलने पर इलाज में आनाकानी बरती जाती है।
मुंबई के रेड लाइट एरिया में काम करने वाली संस्था ‘क्रांति’ की को-फाउंडर बानी दास बताती हैं कि प्राइवेट अंगों में इन्फेक्शन होने पर भी सेक्स वर्कर शर्म से अस्पताल में इलाज कराने नहीं आतीं। डॉक्टर, नर्स या अस्पताल के किसी स्टाफ को जैसे ही पता चलता है कि कोई महिला मरीज कमाठीपुरा से आई है तो फिर इलाज में आनाकानी की जाती है।
अगर इलाज शुरू भी होता है तो डॉक्टर तरह-तरह के सवाल पूछते हैं, जिससे ये सेक्स वर्कर असहज हो जाती हैं। पुरुष डॉक्टरों के पास जाने में भी वे हिचकिचाती हैं।
प्यूबिक एरिया में लग जाते हैं कीड़े 
डॉ. श्वेता मित्तल ने बताया कि प्यूबिक एरिया में साफ-सफाई नहीं रखने से प्यूबिक लाइस हो जाती हैं। ये बहुत छोटे कीड़े होते हैं जो सिर के बालों में लगने वाली जू जैसे होते हैं। ये वजाइना के आसपास की स्किन को काटते हैं और लाल या नीले रंग का दाग बन जाता है। इससे त्वचा में बहुत जलन होती है। शरीर के इस भाग में कई बार अधिक खुजली होने से घाव तक बन जाते हैं।
प्यूबिक एरिया में कीड़े संबंध बनाने से आते हैं। अगर सेक्स वर्कर ने प्यूबिक एरिया साफ भी किया है तो भी उसे कस्टमर से ये प्यूबिक लाइस मिल जाती हैं।
कोठों में एक कमरे के भीतर कई कमरे, नहीं रहती सफाई
बानी बताती हैं कि कमाठीपुरा में हर कोठा अपने नंबर से जाना जाता है। कोठों में एक कमरे के भीतर कई कमरे बने होते हैं। एक सेक्स वर्कर के कमरे में एक बेड, एक गैस सिलेंडर, एक शेल्फ (जिसमें खाने-पीने की कुछ चीजें होती हैं), बस इतनी ही जगह होती है। 20 साल से कम उम्र की सेक्स वर्कर के पास एक दिन में 8-10 ग्राहक आते हैं।
कमरे की गंदगी का अंदाजा इस बात से लगाया जा सकता है कि वहां इस्तेमाल करके फेंके गए कंडोम तक पड़े रहते हैं। हाईजीन का ध्यान नहीं रखा जाता। एक ही टॉयलेट रूम को कई-कई सेक्स वर्कर इस्तेमाल करती हैं। एक ही साबुन से नहाना होता है। नतीजा, इन्फेक्शन एक से दूसरे में फैलता है।
वेंटिलेशन नहीं होने से अस्थमा और सांस से जुड़ी बीमारियां अधिक 
सेक्स वर्करों को जीबी रोड के हेल्थ क्लीनिक में लाने वालीं सोशल वर्कर वंदना वत्स बताती हैं कि कोठे अंधेरेनुमा कोठरी होते हैं जहां कोई वेंटिलेशन नहीं होता। दिन में भी कमरों में घुप्प अंधेरा रहता है। कोठे किसी भूल-भुलैया की तरह होते हैं जहां किसी को खोजना भी बहुत मुश्किल है।
इतनी सीलन और बदबू के बीच कोई भी व्यक्ति स्वस्थ नहीं रह सकता, जहां सेक्स वर्कर पूरा-पूरा दिन रहती हैं। ऐसे में उन्हें सांस से जुड़ी बीमारियां होना स्वाभाविक हैं। जीबी रोड में ही 30-35 उम्र की कई सेक्स वर्कर अस्थमा से पीड़ित हैं।
वंदना वत्स यह भी कहती हैं कि स्मोकिंग का धुआं और एल्कोहल की बदबू इन कमरों में हमेशा बनी रहती है। जो इनकी सेहत को बद से बदतर बनाती है।
सर्विक्स कैंसर होने का रिस्क अधिक 
सेक्स वर्करों में कई तरह के कैंसर होने का खतरा रहता है कोलोरेक्टल, लंग, स्किन, ओवेरियन। लेकिन इनमें सबसे अधिक खतरा सर्विक्स कैंसर का होता है।
डॉ. श्वेता मित्तल बताती हैं कि मल्टीपल पार्टनर्स, प्राइवेट अंगों में इन्फेक्शन, मल्टीपल प्रेग्नेंसी, जेनिटल ट्रैक्ट इंफेक्शन (GTI), बार-बार अबॉर्शन, कम उम्र में ही संबंध बनाना, वजाइना में किसी बाहरी ऑब्जेक्ट को डालना, ये सभी सर्विक्स कैंसर के रिस्क फैक्टर होते हैं। सेक्स वर्कर HPV (ह्यूमन पैपिलोमावायरस) वायरस की शिकार हो जाती हैं जो कि सेक्शुअली ट्रांसमिटेड डिजीज (STD) है। यह आगे चलकर यूटरिन सर्विक्स कैंसर में बदल जाता है।
ट्रॉमा और मानसिक परेशानियों से जूझती हैं 
सेक्स वर्कर शारीरिक ही नहीं, मानसिक रूप से भी बीमार रहती हैं। वे डिप्रेशन, एंग्जाइटी, PTSD (पोस्ट ट्रॉमेटिक स्ट्रेस डिसऑर्डर) इनमें आम देखने को मिलता है। इस बारे में वे किसी से बात नहीं कर पातीं, जिससे उनमें सुसाइड का ट्रेंड भी देखा जाता है।
वंदना वत्स बताती हैं कि सेक्स वर्कर्स की शारीरिक बीमारियों का ही कोई अंत नहीं है। उनकी मेंटल हेल्थ के बारे में सोचना तो दूर की बात है। ‘इंडियन जर्नल ऑफ साइकेट्री’ में प्रकाशित ‘मेंटल डिस्पोजिशन ऑफ सेक्स वर्कर्स’ रिपोर्ट में बताया गया है कि 94% सेक्स वर्कर्स डिप्रेसिव डिसऑर्डर से जूझ रही हैं। 45% न्यूरेटिक डिसऑर्डर से पीड़ित हैं।
‘नेशनल इंस्टीट्यूट ऑफ मेंटल हेल्थ एंड न्यूरो साइंसेज’ (NIMHANS) बेंगलुरु के डिपार्टमेंट ऑफ साइकेट्री के प्रोफेसर डॉ. वी सेंथिल रेड्डी ने बताया कि 70% से अधिक फीमेल सेक्स वर्करों में सुसाइड करने की प्रवृत्ति होती है।
NIMHANS की रिपोर्ट में बताया गया है कि इसके पीछे पैसों की तंगी सबसे बड़ी वजह होती है। दूसरे, कोठों पर उन्हें मारा-पीटा जाता है और न चाहते हुए भी उन्हें दलालों और कस्टमर्स का गुस्सा और मार तक झेलनी पड़ती है, जो उनके मेंटल बैलेंस को डगमगा देता है।
शराब, सिगरेट पीने की आदी, कमजोर इम्युनिटी से होती है टीबी 
सेक्स वर्कर्स शारीरिक और मानसिक उत्पीड़न को झेलते हुए शराब, सिगरेट, तंबाकू ही नहीं, गांजा, हेरोइन और दूसरे ड्रग्स की भी आदी हो जाती हैं।
दिल्ली महिला आयोग के एक सर्वे की रिपोर्ट के अनुसार, 22% से अधिक सेक्स वर्कर्स ड्रग्स लेती हैं। 90% से अधिक तंबाकू और गुटखा चबाती हैं। 20% से अधिक शराब पीती हैं। कई बार कस्टमर ही उन्हें शराब पिलाते हैं, धीरे-धीरे वो भी इसकी आदी हो जाती हैं।
पल्मनोलॉजिस्ट डॉ. कामरान अली बताते हैं कि खराब हाइजीन, बिना वेंटिलेशन वाले कमरे में रहना, शराब और ड्रग्स का सेवन, ठीक से डाइट नहीं लेना, इन सबकी वजह से शरीर की इम्युनिटी कमजोर हो जाती है। वे एनीमिक होती हैं। तब उन्हें टीबी (ट्यूबरक्लोसिस) होने का खतरा बढ़ जाता है।
वंदना वत्स बताती हैं कि कई सेक्स वर्कर लगातार खांसते रहती हैं, टीबी होने पर भी उनका सही इलाज नहीं हो पाता। उन्हें दवाएं (MDT) मिलने पर भी टीबी ठीक नहीं हो पाता।
हेपेटाइटिस बी से पीड़ित, विटामिन डी की कमी 
पश्चिम बंगाल के साउथ 24 परगना में की गई एक स्टडी के अनुसार, मल्टीपल पार्टनर्स होने की वजह से सेक्स वर्कर्स में हेपेटाइटिस बी अधिक पाया गया। रिपोर्ट के अनुसार, इस पेशे में आने के समय ही अधिकतर सेक्स वर्कर हेपेटाइटिस बी से पीड़ित हो जाती हैं। कई तो सालों HBV वायरस के साथ रहती हैं। बाद में क्रॉनिक इन्फेक्शन से दम तोड़ देती हैं।
पश्चिम बंगाल में सेक्स वर्करों के लिए काम करने वाली संस्था ‘दरबार’ की सेक्रेटरी बिशाखा लस्कर बताती हैं कि उनके प्रयासों से हेपेटाइटिस के टीके सेक्स वर्करों को लगाए गए हैं। हालांकि कई सेक्स वर्करों में विटामिन डी की कमी भी होती है।
पैसों की वजह से पीरियड्स में भी काम करती हैं 
कमाठीपुरा में सेक्स वर्क से जुड़ी फरीदा (बदला हुआ नाम) बताती हैं कि उसके पीरियड्स अनियमित होते हैं। इस दौरान उसे पेट दर्द, क्रैंप, मांसपेशियों में खिंचाव जैसी परेशानी होती है। ब्लीडिंग भी अधिक होती है। लेकिन इस बीच जब कस्टमर आ जाता है तो मना नहीं करते।
बानी ने बताया कि सेक्स वर्करों को इस बात का डर होता है कि अगर पीरियड्स में कस्टमर को सर्विस नहीं दी, तो वो दूसरी सेक्स वर्कर के पास चला जाएगा। इससे उनकी इनकम कम हो जाएगी।
सेक्स वर्करों के बच्चे कुपोषण के शिकार
‘नेशनल कमीशन फॉर प्रोटेक्शन ऑफ चाइल्ड राइट्स’ (NCPCR) के अनुसार, सेक्स वर्करों के बच्चों को सोसाइटी में गलत नजरिए से देखा जाता है। लगभग 40% से अधिक सेक्स वर्करों के बच्चे होते हैं लेकिन वो अपने बच्चों को न ठीक से खिला पाती हैं और न ही पढ़ा पाती हैं।
NCPCR के अनुसार, सेक्स वर्करों के बच्चों का स्कूलों में दाखिला आसानी से नहीं होता। फॉर्म पर पिता का नाम, सिग्नेचर नहीं होने पर स्कूल सीधे-सीधे दाखिला देने से इंकार कर देते हैं। अगर दाखिला मिल भी गया तो ये बच्चे क्लास में दूसरे बच्चों से कटे रहते हैं। लड़की होने की स्थिति में ज्यादा संभावना इस बात की रहती है वो उसी पेशे में आ जाए।
इसी रिपोर्ट में बताया गया है कि समाज का भेदभाव झेलने की वजह से सेक्स वर्कर के बच्चे डिप्रेशन में भी चले जाते हैं।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।